《送叶伯寅游南都》
明代·俞允文

朝日扬素景，零露泫盈条。
归雁辞碣石，嗷嗷厉曾霄。
念子遵旧都，整策陟岩椒。
北眺穷朔垂，东瞻越江涛。
崇云象山岳，双阙郁岧峣。
过彼双阙间，冠盖相游遨。
四节随飙逝，茂时乏嘉招。
骏骥弃不收，踠足有余骄。
所期必鸿举，齐辔群龙朝。
非子良见睠，岂复絷场苗。
信心惬中赏，沈吟结清谣。
共期玄冬月，欢谈憩林巢。

作者简介：（1513—1579）明苏州府昆山人，字仲蔚。年未四十，不应科举，专力于诗文书法。为嘉靖广五子之一。有《俞仲蔚集》。